Елисавета Багряна
Дни мои

chitanka.info

Летете — радостни или омразни,

И делници и празници.

Летете, няма да ви смятам,

Дни мои на земята —

Вий, сиви гълъби и бели, —

Излитнали от моите ръце

И някъде в безкрая отлетели

Като към предначална цел…

На шийките ви малките писма,

Привързани от мен самата,

Сърдечен ли и близък ще ги вземе?

Или ще паднете без време —

достигнали едва сред път?

Или стрела ще ви прониже

И чужди погледи ще спрат

Над земните ми радости и грижи?

Летете — няма да ви смятам,

Дни мои на земята,

Разкъсали трептящото сърце

И литнали навеки от ръцете ми —

Които нямат сила да ви спрат,

Когато пожелаят страстно —

Или веднага, бърже да ви тласнат,

Когато часовете ги морят.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.